След големите териториални загуби от Рижкия мирен договор от 1921 г., краткотрайната подялба на Полша с Нацистка Германия през 1939-1941 и германското нападение срещу Съветския съюз от 1941 година установяването на границата по линията Кързън се превръща в една от основните цели на съветската дипломация във Втората световна война. На конференцията в Техеран Чърчил и Сталин сключват неформално споразумение, задоволяващо исканията на съветския лидер. Споразумението е утвърдено от лидерите на Великобритания и САЩ в Ялта, въпреки несъгласието на полското правителство в изгнание. Комунистическата власт, установена в Полша след прогонването на нацистите, признава линията Кързън (с незначителни корекции) като граница със Съветския съюз в двустранен договор от август 1945 г.